ทุเรียนรสชาติดี ยะลา หลากหลายพันธุ์ สุกแล้ว ประชาชนเลือกซื้อ คึกคัก
ตลาดเมืองใหม่ ยะลา คึกคัก รับฤดูทุเรียน ชาวสวนทยอยนำผลผลิตออกจำหน่าย ได้ราคาดี ประชาชนเลือกซื้อต่อเนื่อง          ทุเรียนยะลา สุกแล้ว บรรดาพ่อค้าแม่ค้าชาวสวนทุเรียนในพื้นที่อำเภอบันนังสตา จังหวัดยะลา รวมทั้งพ่อค้าแม่ค้าที่รับซื้อทุเรียนจากพื้นที่บ้านบาโด ตำบลยุโป อำเภอเมืองยะลา และพื้นที่อำเภอบันนังสตา อำเภอธารโต จังหวัดยะลา ได้นำทุเรียนพันธุ์ต่าง ๆ ไม่ว่าจะเป็นทุเรียนพื้นบ้าน ชะนี ก้านยาว พวงมณี หมอนทอง มาวางขายที่บริเวณตลาดเมืองใหม่ ซึ่งเป็นตลาดขายผลไม้แหล่งใหญ่ในจังหวัดยะลา กันอย่างคึกคัก โดยเฉพาะทุเรียนบ้านซึ่งมีราคา กิโลกรัมละ 40 บาท ได้รับความนิยมจากประชาชนที่ชื่นชอบทุเรียน มาเลือกซื้อกันจำนวนมาก ขายดีเป็นพิเศษ โดยพ่อค้าแม่ค้าทุกร้านต่างบอกว่า เปิดฤดูผลไม้ในปีนี้ ทุเรียนราคาดี ขายดีทำให้มีรายได้มากขึ้น          นางสาวสารีนา สุหลงกุ ชาวบ้านสาคอ ซึ่งรับซื้อทุเรียนมาจากชาวบ้านบาโด บอกว่า มาขายทุเรียนได้ 2 อาทิตย์แล้ว โดยจะรับทุเรียนทั้งจากพื้นที่บาโด และอำเภอบันนังสตา มาขาย แต่ละวันก็จะมีชาวสวนนำทุเรียนมาส่งให้ ส่วนราคาขายทุเรียนบ้าน อยู่ที่ กิโลกรัมละ 35-40 บาท ชะนี ราคา กิโลกรัมละ 60 บาท ก้านยาว กิโลกรัมละ 120 บาท หมอนทอง กิโลกรัมละ 150 บาท พวงมณี กิโลกรัมละ 140 บาท มูซังคิง กิโลกรัมละ 300 บาท ขายดีหมดทุกวัน โดยเฉพาะทุเรียนบ้าน หมอนทอง          เช่นเดียวกับชาวสวนในพื้นที่อำเภอบันนังสตา ซึ่งได้นำทุเรียนบ้านในสวนขนใส่หลังกระบะรถยนต์มาขายให้กับลูกค้าเอง บอกว่าขายดี ทุเรียนบ้านได้ราคาดี กิโลกรัมละ 40 บาท ส่วนทุเรียนหมอนทอง ก็เริ่มทยอยเก็บบ้างแล้ว โดยจะนำไปขายที่ตลาดรับซื้อทุเรียนมลายูบางกอก ขณะที่ประชาชน บอกว่า ชอบทานทุเรียนบ้าน โดยเฉพาะทุเรียนบ้านบาโด เนื้อนุ่ม มีรสชาติหวาน หอม อร่อย สำหรับผู้ที่ชื่นชอบรับประทานทุเรียนในช่วงฤดูผลไม้นี้ ทุเรียนพันธุ์ต่าง ๆ ของจังหวัดยะลา ก็เริ่มออกสู่ตลาดแล้ว สามารถไปเลือกซื้อหารับประทานกันได้ที่ตลาดเมืองใหม่ ยะลา ซึ่งจะเป็นการช่วยส่งเสริม สนับสนุน สร้างรายได้ให้กับทั้งชาวสวนทุเรียน พ่อค้าแม่ค้า อีกด้วย#ตลาดเมืองใหม่ #ฤดูทุเรียน #ผลผลิต #จำหน่าย #สำนักข่าวกรมประชาสัมพัธ์ #NNT #ILOVETHAILAND